Jesu li Sjedinjene Države još uvijek svjetska ekonomska sila broj jedan?
Posljednjih godina SAD su sučeljene s usporavanjem gospodarstva, neuposlenošću, proračunskim manjkom i polariziranom politikom
Tijekom nekoliko posljednjih godina SAD su sučeljene s usporavanjem gospodarstva, milijunima Amerikanaca bez posla, velikim proračunskim manjkom i polariziranim političkim okruženjem Desetljećima su Sjedinjene Države bile globalna gospodarska sila broj jedan. Međutim, tijekom nekoliko posljednjih godina sučeljena su s usporavanjem gospodarstva, milijunima Amerikanaca bez posla, velikim proračunskim manjkom i polariziranim političkim okruženjem. Svi ti čimbenici primorali su neke stručnjake ovdje u zemlji i u inozemstvu da postave pitanje jesu li Sjedinjene Države moćna zemlja u opadanju? John Bolton bivši je američki veleposlanik pri Ujedinjenim narodima. "Mislim da je odveć rano to reći. Pronađite mi neku drugu silu koja bi nam se voljela suprotstaviti vojno, nema baš puno kandidata. Ima zemalja čija se gospodarstva šire, ali nakon Drugog svjetskog rata, kad je Europa bila u stanju opraviti se od masivnog ratnog uništavanja, i kad se Japan oporavio, to nije smanjilo američki utjecaj. Možda smo vidjeli druge kako povećavaju svoj udio u ukupnom svjetskom proizvodu, ali rezultat toga je bio da su uistinu svi na svijetu postali bogatiji". Stručnjaci kažu da je Kina zemlja čiji bi ekonomski rast mogao od nje učiniti moćnog igrača – i potencijalnog suparnika Sjedinjenim Državama. Joseph Nye je profersor na Sveučilištu Harvard. "Kina ostvaruje vrlo impresivni napredak. Podigla je nekoliko stotina milijuna ljudi iz siromaštva sa svojom stopom rasta i čini vrlo impresivni napredak. Mislim da će se približiti Sjedinjenim Državama, izjednačiti se, ali ne mislim da će premašiti Sjedinjene Države". Profesor ekonomske politike Alan Meltzer, sa Sveučilišta Carnagie Mellon, vjeruje da su Sjedinjene Države sila u opadanja. Jedan od razloga, po njemu, jest da nakon okončavanja Hladnog rata europske zemlje izlaze u susret američkim interesima sve manje i manje, jer im Washington više nije potreban kao u doba dok je postojala sovjetska prijetnja. Ali kaže postoji još jedan razlog za američko opadanje. "Sjedinjene Države ne mogu riješiti svoje proračunske probleme, a zemlja koja ne može riješiti svoje proračunske probleme nije u vrlo dobrom položaju da govori drugima što da rade". Predsjednik Obama i Kongres nedavno su postigli sporazum o povećavanju praga zaduživanja savezne vlade, ali tek nakon žučnih rasprava. Joseph Nye sa Sveučilišta Harvard kaže da polarizirana politička klima u Washingtonu ne predstavlja ništa novo. "Vanjski svijet to promatra kao vrlo kaotičan politički proces i mnogi tvrde da to pokazuje da je američka moć u opadanju. Ali ako se osvrnete u povijest, Amerikanci su oduvijek imali prilično kaotičan politički proces – očevi utemeljitelji američke nacije vodili su među sobom vrlo žučnu stranačku politiku. Mislim da prolazimo kroz jedno razdoblje loše polarizacije u politici, međutim, mi smo već prolazili kroz takve stvari u prošlosti". Profesor Nye kaže kako nema ničeg novog ni u aktualnoj raspravi o tome jesu li Sjedinjene Države u opadanju ili ne. "Prolazimo kroz ovakve cikluse svaki deset-dvadeset godina. Nakon Sputnjika, mislili smo da su Rusi visoki preko tri metra. Osamdesetih godina mislili smo da su Japanci visoki preko tri metra. Danas ljudi tvrde da su Kinezi visoki preko tri metra – ali ja mislim da ćemo mi to sve nadvladati". Mnogi stručnjaci, uključujući i veleposlanika Johna Boltona, kažu u konačnoj analizi da uloga koju će Amerika igrati u nadolazećim godinama ostaje u njenim rukama – a to je ono što i jest smisao demokracije.